b'\n_START_ARTICLE_\nGerald Ford\n_START_SECTION_\nJaunyst\xc4\x97\n_START_PARAGRAPH_\nB\xc5\xabsimasis prezidentas gim\xc4\x97 1913 m. liepos 14 d. Leslie ir Dorothy King\xc5\xb3 \xc5\xa1eimoje did\xc5\xbeiausiame Nebraskos valstijos Omahos mieste. Vaikyst\xc4\x97je jis buvo \xc5\xbeinomas kaip Leslie Lynch King jaunesnysis. Ta\xc4\x8diau pra\xc4\x97jus vos 16 dien\xc5\xb3 po s\xc5\xabnaus gimimo, motina i\xc5\xa1siskyr\xc4\x97 su L. L. Kingo t\xc4\x97vu ir persik\xc4\x97l\xc4\x97 gyventi \xc4\xaf Grand Rapidso miest\xc4\x85 Mi\xc4\x8digane. 1913 m. gruod\xc4\xaf L. L. Kingo t\xc4\x97vai i\xc5\xa1siskyr\xc4\x97 oficialiai. 1916 m. motina i\xc5\xa1tek\xc4\x97jo u\xc5\xbe paveikslais prekiavusio Geraldo Rudolpho Fordo, kuris \xc4\xafsivaikino berniuk\xc4\x85 ir dav\xc4\x97 jam savo vard\xc4\x85 bei pavard\xc4\x99. Antroje santuokoje motina susilauk\xc4\x97 dar trij\xc5\xb3 s\xc5\xabn\xc5\xb3. Jaunyst\xc4\x97je G. Fordas aktyviai dalyvavo skaut\xc5\xb3 organizacijos veikloje. G. Fordas buvo  vidurin\xc4\x97s mokyklos amerikieti\xc5\xa1kojo futbolo komandos \xc5\xbevaig\xc5\xbed\xc4\x97, o v\xc4\x97liau gav\xc4\x99s futbolininko stipendij\xc4\x85 studijavo Mi\xc4\x8digano universitete. Jis atsisak\xc4\x97 kontrakt\xc5\xb3 \xc5\xbeaisti Nacionalin\xc4\x97je futbolo lygoje, kad gal\xc4\x97t\xc5\xb3 studijuoti teis\xc4\x99 Jeilio teis\xc4\x97s mokykloje, kuri\xc4\x85 1941 m. s\xc4\x97kmingai baig\xc4\x97.\n_START_SECTION_\nPolitin\xc4\x97 karjera\n_START_PARAGRAPH_\nPo Japonijos atakos prie\xc5\xa1 Perl Harbor\xc4\x85, prisijung\xc4\x97 prie JAV karini\xc5\xb3 j\xc5\xabr\xc5\xb3 paj\xc4\x97g\xc5\xb3. Vykstant Antrajam pasauliniam karui, nuo 1942 m. baland\xc5\xbeio G. Fordas tarnavo instruktoriumi Anapolio ir \xc5\xa0iaur\xc4\x97s Karolinos Chapel Hill instruktori\xc5\xb3 mokyklose. Nuo 1943 m. bir\xc5\xbeelio iki 1944 m. tarnavo lengvajame l\xc4\x97ktuvne\xc5\xa1yje USS Monterey (CVL-26), v\xc4\x97liau \xe2\x80\x93 laivyno rezervo mokym\xc5\xb3 karininku. Po karo tarnybos \xc4\x97m\xc4\x97 dirbti Grand Rapidso advokat\xc5\xb3 kontoroje._NEWLINE_1948 m. G. Fordas pirm\xc4\x85 kart\xc4\x85 buvo i\xc5\xa1rinktas \xc4\xaf Atstov\xc5\xb3 R\xc5\xabmus. Tais pa\xc4\x8diais metais jis ved\xc4\x97 Elizabeth Bloomer. Jie susilauk\xc4\x97 trij\xc5\xb3 s\xc5\xabn\xc5\xb3 ir dukters._NEWLINE_Kongrese G. Fordas steng\xc4\x97si laikytis nuosaikios pozicijos vidaus politikos klausimais ir b\xc5\xabti internacionalistu u\xc5\xbesienio politikos srityje. Jis paprastai balsuodavo prie\xc5\xa1 vidaus program\xc5\xb3 finansavim\xc4\x85, bet pritardavo karini\xc5\xb3 i\xc5\xa1laid\xc5\xb3 didinimui ir programoms, kurios buvo skirtos pad\xc4\x97ti Amerikos s\xc4\x85junginink\xc4\x97ms._NEWLINE_1963 m. jis buvo i\xc5\xa1rinktas Atstov\xc5\xb3 R\xc5\xabm\xc5\xb3 ma\xc5\xbeumos lyderiu ir dirbo Warreno komisijoje, tyrusioje prezidento D\xc5\xbeono Kened\xc5\xbeio nu\xc5\xbeudym\xc4\x85. \xc5\xa0i komisija nustat\xc4\x97, kad Lee Harvey Oswald veik\xc4\x97 vienas. D\xc4\x97l \xc5\xa1ios komisijos i\xc5\xa1vados tebediskutuojama iki \xc5\xa1iol._NEWLINE_G. Fordas peln\xc4\x97 gerbiamo ir darb\xc5\xa1taus \xc4\xafstatym\xc5\xb3 leid\xc4\x97jo reputacij\xc4\x85, ta\xc4\x8diau d\xc4\x97l savo nerangumo ir sintaks\xc4\x97s klaid\xc5\xb3, jis ne kart\xc4\x85 buvo tap\xc4\x99s kand\xc5\xbei\xc5\xb3 pa\xc5\xa1aip\xc5\xb3 taikiniu. Daug met\xc5\xb3 G. Fordas negal\xc4\x97jo pamir\xc5\xa1ti prezidento Lindono D\xc5\xbeonsono pastabos, kad jis \xe2\x80\x9eper ilgai \xc5\xbeaid\xc4\x97 futbol\xc4\x85 neu\xc5\xbesid\xc4\x97j\xc4\x99s \xc5\xa1almo\xe2\x80\x9c._NEWLINE_1973 m. spalio 10 d. i\xc5\xa1 pareig\xc5\xb3 d\xc4\x97l kaltinim\xc5\xb3 korupcija atsistatydino JAV viceprezidentas Spiro Agnew. Tuometinis JAV prezidentas Ri\xc4\x8dardas Niksonas, kreip\xc4\x97si \xc4\xaf Kongres\xc4\x85 d\xc4\x97l naujo viceprezidento kandidat\xc5\xabros. Spalio 12 d. Atstov\xc5\xb3 R\xc5\xabmai vienbalsiai pasi\xc5\xabl\xc4\x97 G. Fordo kandidat\xc5\xabr\xc4\x85. 1973 m. lapkri\xc4\x8dio 27 d. Jungtini\xc5\xb3 Valstij\xc5\xb3 Senatas absoliu\xc4\x8dia bals\xc5\xb3 dauguma (u\xc5\xbe 92, prie\xc5\xa1 3) kandidat\xc5\xabrai pritar\xc4\x97, o gruod\xc5\xbeio 6 d. taip pat didele bals\xc5\xb3 dauguma pritar\xc4\x97 ir Atstov\xc5\xb3 R\xc5\xabmai.\n_START_SECTION_\nPrezidento pareigose\n_START_PARAGRAPH_\nDar 1972 m. bir\xc5\xbeelio 17 d. JAV vykstant eilinei prezidento rinkim\xc5\xb3 kampanijai \xc4\xaf Demokrat\xc5\xb3 partijos kandidato rinkimuose George McGovern \xc5\xa1tabo b\xc5\xabstin\xc4\x99 \xc4\xafsibrov\xc4\x97 ir buvo sulaikyti 5 asmenys, kurie fotografavo demokrat\xc5\xb3 partijos dokumentus bei band\xc4\x97 pasl\xc4\x97pti pasiklausymo \xc4\xafrang\xc4\x85. Incidento, v\xc4\x97liau pavadinto Votergeito skandalu, tyrimas truko daugiau nei dvejus metus. Per t\xc4\x85 laik\xc4\x85 JAV prezidentu buvo perrinktas Ri\xc4\x8dardas Niksonas, i\xc5\xa1 kurio buvo reikalaujama perduoti tyrimui jo pokalbi\xc5\xb3 su pad\xc4\x97j\xc4\x97jais, \xc4\xafra\xc5\xa1us. R. Niksonui atsisakius tai padaryti, Atstov\xc5\xb3 R\xc5\xabmai 1974 m. vasario 6 d. nusprend\xc4\x97 jo at\xc5\xbevilgiu prad\xc4\x97ti apkaltos proced\xc5\xabr\xc4\x85. 1974 m. rugpj\xc5\xab\xc4\x8dio 5 d. i\xc5\xa1vie\xc5\xa1inus kit\xc5\xb3 kase\xc4\x8di\xc5\xb3 su R. Niksono pokalbi\xc5\xb3 \xc4\xafra\xc5\xa1ais turin\xc4\xaf, tapo ai\xc5\xa1ku, kad apkalt\xc4\x85 palaikys ir Respublikon\xc5\xb3 partijos nariai. Rugpj\xc5\xab\xc4\x8dio 9 d. R. Niksonas atsistatydino, o G. Ford buvo prisaikdintas naujuoju JAV prezidentu. 1974 m. rugs\xc4\x97jo 8 d. G. Fordas suteik\xc4\x97 R. Niksonui malon\xc4\x99 u\xc5\xbe visus nusikaltimus, kuriuos jis gal\xc4\x97jo padaryti b\xc5\xabdamas JAV prezidentu. _NEWLINE_G. Fordui einant prezidento pareigas toliau ma\xc5\xbe\xc4\x97jo konfrontacija tarp JAV ir SSRS. G. Fordas 1975 m. pasira\xc5\xa1\xc4\x97 Europos saugumo ir bendradarbiavimo konferencijos baigiam\xc4\x85j\xc4\xaf akt\xc4\x85 (dar \xc5\xbeinom\xc4\x85 kaip Helsinkio susitarimai arba Helsinkio aktai). 1975 m. baig\xc4\x97si ir Vietnamo karas. Vidaus politikoje G. Fordas susid\xc5\xabr\xc4\x97 su didele \xc5\xabkio krize, i\xc5\xa1augusia infliacija ir nuolatiniu valstyb\xc4\x97s biud\xc5\xbeeto deficitu. 1975 m. rugs\xc4\x97j\xc4\xaf Kalifornijoje du kartus nes\xc4\x97kmingai buvo bandyta pasik\xc4\x97sinti \xc4\xaf G. Fordo gyvyb\xc4\x99. 1976 m.  JAV prezidento rinkimuose G. Fordas labai ma\xc5\xbea persvara pralaim\xc4\x97jo Demokrat\xc5\xb3 partijos kandidatui D\xc5\xbe. Karteriui._NEWLINE_Pasitrauk\xc4\x99s i\xc5\xa1 prezidento pareig\xc5\xb3 G. Fordas did\xc5\xbei\xc4\x85j\xc4\x85 laiko dal\xc4\xaf skait\xc4\x97 paskaitas, dalyvavo visuomenin\xc4\x97je veikloje, dirbo nepriklausomame verslo tyrim\xc5\xb3 institute American Enterprise Institute for Public Policy Research.\n_START_SECTION_\nAtminimo \xc4\xafam\xc5\xbeinimas\n_START_PARAGRAPH_\nG. Fordo vardu JAV buvo pavadinti keli greitkeliai, Grand Rapidso miesto oro uostas, kelios mokyklos, muziejai, naujausias \xc5\xa1iuo metu statomas atominis l\xc4\x97ktuvne\xc5\xa1is Gerald R. Ford.'